李东阳
王世赏所藏林良双凤图
凤凰何来自丹山，一举千仞不可攀。鸣声入云光耀日，倒影下堕苍茫间。梧桐作巢倚空碧，俛首啄食青琅玕。遂令三百六十种，风翎露翼空阑珊。虞廷周甸信烜赫，鲁门汉府皆虚谖。九苞六象杳莫睹，谁遣图画留人间。翰林王君好奇者，家有丹青绝潇洒。巾藏箧裹二十年，云是林良旧时写。斯人画格独羽毛，爱此天然非物假。由来象外有神助，犹恨当时知者寡。圣朝至治登虞唐，手持玉烛调阴阳。贤人在位吉士出，岂以异物充祯祥。王君矫矫人中凤，端合置之白玉堂。超宗奇毛本异种，吾见先公居庙廊。君当奋飞隘八极，我已避路看翱翔。太平有象须黼黻，不独文字争辉光。